CELEX: 32016D1455
Language: hu
Date: 2016-04-15 00:00:00
Title: A Bizottság (EU) 2016/1455 felhatalmazáson alapuló határozata (2016. április 15.) az Unión kívüli beruházási projekteket támogató finanszírozási műveletek veszteségeinek fedezésére az Európai Beruházási Banknak nyújtott uniós garanciáról szóló 466/2014/EU európai parlamenti és tanácsi határozat III. mellékletének Belarusz tekintetében történő módosításáról

6.9.2016   
            
            
               HU
            
            
               Az Európai Unió Hivatalos Lapja
            
            
               L 238/5
            
         A BIZOTTSÁG (EU) 2016/1455 FELHATALMAZÁSON ALAPULÓ HATÁROZATA
   (2016. április 15.)
   az Unión kívüli beruházási projekteket támogató finanszírozási műveletek veszteségeinek fedezésére az Európai Beruházási Banknak nyújtott uniós garanciáról szóló 466/2014/EU európai parlamenti és tanácsi határozat III. mellékletének Belarusz tekintetében történő módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Unión kívüli beruházási projekteket támogató finanszírozási műveletek veszteségeinek fedezésére az Európai Beruházási Banknak nyújtott uniós garanciáról szóló, 2014. április 16-i 466/2014/EU európai parlamenti és tanácsi határozatra (1) és különösen annak 4. cikke (2) bekezdésére,
   mivel:
   
               (1)
            
            
               A 466/2014/EU határozat elfogadása óta gazdasági, társadalmi, környezetvédelmi és politikai fejlődés ment végbe Belaruszban.
            
         
               (2)
            
            
               A COREPER 2015 januárjában 29 intézkedésből álló jegyzéket fogadott el a Belarusszal szemben kritikát is megfogalmazó közeledés uniós politikájának elmélyítésére. Az intézkedések egyike az Európai Beruházási Bank (EBB) által nyújtott hitelekkel kapcsolatos uniós korlátozó megközelítés felülvizsgálatára vonatkozik.
            
         
               (3)
            
            
               A Politikai és Biztonsági Bizottság 2015. október 1-jei következtetéseiben további konkrét intézkedéseket sorolt fel a Belarusszal szemben kritikát is megfogalmazó közeledés uniós politikájának elmélyítésére, különös tekintettel a Belaruszban nyújtandó EBB-finanszírozás korlátozásainak enyhítésére.
            
         
               (4)
            
            
               A Tanács 2016. február 15-i következtetéseiben úgy határozott, hogy – Belarusz és a belarusz gazdaság modernizációja, valamint a belarusz lakosság számára adódó előnyök érdekében – felgyorsítja azon intézkedések végrehajtását, amelyek célja az EU és Belarusz közötti együttműködés fokozása több gazdasági, kereskedelmi és a segítségnyújtással összefüggő területen, többek között tekintettel a Kereskedelmi Világszervezethez való csatlakozásra, valamint együttműködésben a nemzetközi pénzügyi intézményekkel, különösen – megbízatásuknak megfelelően – az EBB-vel és az Európai Újjáépítési és Fejlesztési Bankkal (EBRD). A Tanács továbbá a szükséges gazdasági reformok felgyorsítására ösztönözte Belaruszt.
            
         
               (5)
            
            
               A Belarusszal szembeni jövőbeni uniós politika kialakításában továbbra is kulcsszerepet játszik az, hogy Belarusz kézzelfogható lépéseket tesz-e az egyetemes alapvető szabadságok, a jogállamiság és az emberi jogok tiszteletben tartására.
            
         
               (6)
            
            
               A belarusz politikai fejleményeket tekintve az Uniótól és a nemzetközi közösségtől érkező pénzügyi támogatás – beleértve az EBB belarusz tevékenységeire vonatkozó korlátozások lazítását – hozzásegíthetné az országot saját magánszektorának fejlesztéséhez, infrastruktúrájának javításához és a termelékenység növekedésének elősegítéséhez, így hozzájárulva a belarusz gazdaság dinamizmusának és középtávú növekedési teljesítményének javításához. Emellett az EBB megfelelő környezetvédelmi előírások alkalmazására irányuló finanszírozási műveleteivel támogatni kell Belarusz környezetvédelmi szempontból megfelelő és fenntartható fejlődését.
            
         
               (7)
            
            
               A Bizottság ezért az Európai Külügyi Szolgálat (EKSZ) bevonásával úgy értékelte, hogy az általános gazdasági, társadalmi, környezetvédelmi és politikai helyzet lehetővé teszi a 466/2014/EU határozathoz csatolt, az uniós garancia melletti EBB-finanszírozásra jogosult országok jegyzékét megállapító III. melléklet Belarusszal történő kiegészítését.
            
         
               (8)
            
            
               A 466/2014/EU határozatot ezért ennek megfelelően módosítani kell,
            
         ELFOGADTA EZT A HATÁROZATOT:
   1. cikk
   A 466/2014/EU határozat III. mellékletének B.2. pontjában a „Kelet-Európa: Moldovai Köztársaság, Ukrajna” szöveg helyébe a következő szöveg lép: „Kelet-Európa: Belarusz, Moldovai Köztársaság, Ukrajna”.
   2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2016. április 15-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 135., 2014.5.8., 1. o.